Гісторыя пошты і паштовых марак Славаччыны

**Гісторыя пошты і паштовых марак Славаччыны** ўмоўна падзяляецца на пэрыяды, якія адпавядаюць паштовым сыстэмам дзяржаваў, у складзе якіх знаходзілася тэрыторыя Славаччыны (Аўстра-Вугоршчына, Чэхаславаччына), пэрыяд незалежнасьці Першай Славацкай рэспублікі (1939—1945) і сучаснай Славацкай Рэспублікі (з 1993).

## Раньні пэрыяд

Гісторыя пошты Славаччыны прасочваецца з таго часу, калі славацкія землі знаходзіліся ў складзе Аўстра-Вугоршчыны (да 1918 году). На гэтым этапе тут працавала вугорская пошта, і для аплаты карэспандэнцыі ўсутыч да 28 лютага 1919 году ўжываліся маркі Вугорскага каралеўства; вугорскія целасныя рэчы былі ў абарачэньні да кастрычніка 1919 году.

Зь лістапада 1918 па сакавік 1939 году тэрыторыя Славаччыны была часткаю Чэхаславаччыны і абслугоўвалася чэхаславацкай поштай. У паштовым абарачэньні ў гэты пэрыяд знаходзіліся чэхаславацкія знакі паштовай аплаты.

## Выпускі паштовых марак

### Першая Славацкая рэспубліка
У сакавіку 1939 году, з прычыны падзелу Чэхаславаччыны пасьля Мюнхэнскага пагадненьня 1938 году, была абвешчаная Славацкая рэспубліка.

21 сакавіка 1939 году ў зварот паступілі першыя маркі Славацкай рэспублікі — чэхаславацкія маркі 1929—1938 гадоў з чырвоная або сіняй наддрукоўкай «Slovenský stát / 1939» («Славацкая дзяржава 1939»). У верасьні таго ж году была выпушчаная сэрыя «Нацыянальныя строі», якая складалася з трох марак арыгінальных малюнкаў з надпісам «Slovensko».

Першая камэмаратыўная марка выйшла ў верасьні 1939 году. Яна была прысьвечаная 10-й гадавіне з дню сьмерці Ёзэфа Мургаша (1864—1929), славацкага вынаходніка і жывапісца.

Паштова-дабрачынная марка з партрэтам прэзыдэнта Ёзэфа Тысы выйшла ў лістападзе 1939 году. Дадатковы збор ішоў на дапамогу дзецям.

Апошняя сэрыя з шасьці марак Славацкай рэспублікі з партрэтам прэзыдента Ё. Тысы былы выпушчаная ў сакавіку 1945 году. Усе маркі Першай Славацкай рэспублікі былі вынятыя з абарачэньня 30 красавіка 1945 году, пасьля чаго на тэрыторыі Славаччыны ў зварот паступілі знакі паштовай аплаты Чэхаславаччыны.

#### Славацкае нацыянальнае паўстаньне
У часе славацкага нацыянальнага паўстаньня 1944 году выкарыстоўваліся маркі Славаччыны, альбо паштовы збор аплочваўся гатоўкай. Службовая карэспандэнцыя перасылалася задарма.

Газэта «Новае слова» — орган Камуністычнай партыі Славаччыны — выпусьціла адмысловыя налепкі з надпісам *«Газэтная мыта аплочаная гатоўкай. Новае слова. [[Банска Бістрыца]]»*. Гэтая налепка друкавалася ў аркушах з чатырох ці шасьці штук. Выкарыстоўвалася з 1 верасьня па 25 кастрычніка 1944 году.

### Сучасная Славаччына
1 студзеня 1993 году ў выніку Аксамітнага падзелу ўтварылася незалежная Славаччына. У той самы дзень у зварот паступіла першая марка Славаччыны з выявай дзяржаўнага гербу наміналам 8 кронаў, выдадзеная ў малым аркушы. Мініяцюры былі аддрукаваныя ў паштовай друкарні ў Празе на замову Міністэрства транспарту, сувязі і грамадзкіх працаў Славаччыны.

30 сьнежня 1993 году з абароту былі вынятыя знакі паштовай аплаты Чэхаславаччыны і забароненыя зьмяшаныя франкіраваньні.

Першая камэмаратыўная марка Славаччыны выйшла ў сакавіку 1993 году. Яна была прысьвечаная 600-м угодкам з дня сьмерці сьвятога Яна Непамуцкага. Гэта быў супольны выпуск паштовых адміністрацыяў Славаччыны, Чэхіі і Нямеччыны.

Паштова-дабрачынная марка з дадатковым зборам у фундацыю славацкага Чырвонага Крыжа выйшла ў лістападзе 1993 году.

Першы паштовы блёк быў эмітаваны ў сьнежні 1993 году. На ім была адлюстраваная магіла славацкага астранома і палітыка М. Р. Штэфаніка ў Брадле.

## Філятэлістычныя таварыствы
Устаноўчы сход Зьвязу славацкіх філятэлістаў (; ЗСФ) адбыўся ў траўні 1969 году ў мястэчку Смачы. На сходзе было абвешчанае стварэньне зьвязу, абраныя яго кіроўныя органы, распрацаваная праграма і статут. Да распаду Чэхаславаччыны ЗСФ уваходзіў у склад Фэдэрацыі чэхаславацкіх філятэлістаў.

## Глядзіце таксама
* Гісторыя пошты і паштовых марак Чэхаславаччыны
* Гісторыя пошты і паштовых марак Пратэктарату Багеміі і Маравіі
* Гісторыя пошты і паштовых марак Закарпацкай Украіны

## Крыніцы і заўвагі



Славаччына